ΚΑΝΟΝΙΣΜΟΣ (ΕΟΚ) αριθ. 1318/93 ΤΗΣ ΕΠΙΤΡΟΠΗΣ της 28ης Μαΐου 1993 περί λεπτομερειών εφαρμογής του κανονισμού (ΕΟΚ) αριθ. 2067/92 του Συμβουλίου σχετικά με τις ενέργειες προώθησης και εμπορίας όσον αφορά το βόειο κρέας ποιότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2067/92 του Συμβουλίου της 30ής Ιουνίου 1992 σχετικά με τις ενέργειες προώθησης και εμπορίας του βοείου κρέατος ποιότητας (1), και ιδίως το άρθρο 4,

Εκτιμώντας:

ότι πρέπει να καθοριστούν οι λεπτομέρειες εφαρμογής του κανονισμού (ΕΟΚ) αριθ. 2067/92, ιδίως όσον αφορά το παραδεκτό των αιτήσεων κοινοτικής χρηματοδοτικής συνδρομής, καθώς και τη διαδικασία έγκρισης των προτεινόμενων ενεργειών- ότι είναι σκόπιμο να ενημερωθούν οι καταναλωτές περί των βοείων κρεάτων που έχουν καθορισμένα και ελεγχόμενα χαρακτηριστικά-

ότι, επιπλέον, η ποιότητα του βοείου κρέατος εξαρτάται από το είδος και από τις συνθήκες εκτροφής του ζώου από το οποίο προέρχεται, καθώς και από τις συνθήκες σφαγής, μεταφοράς και εμπορίας- ότι η ποιότητα αυτή διασφαλίζεται καλύτερα εάν σε όλα τα στάδια επεξεργασίας του προϊόντος τηρούνται οι ελάχιστες προϋποθέσεις- ότι οι πληροφορίες που δίδονται στον καταναλωτή πρέπει να έχουν ελεγχθεί και να είναι δυνατόν να ελεγχθούν ιδίως όταν ένα λογότυπο συνοδεύει το προϊόν που παρουσιάζεται ως προϊόν ποιότητας- ότι πρέπει εφεξής να καθοριστούν οι διατάξεις σχετικά με τις προαναφερθείσες απαιτήσεις-

ότι η Επιτροπή Διαχείρισης Βοείου Κρέατος δεν διατύπωσε γνώμη εντός της προθεσμίας που καθορίστηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός καθορίζει τις λεπτομέρειες εφαρμογής για τις ενέργειες προώθησης και εμπορίας του βοείου κρέατος ποιότητας, κατά την έννοια του κανονισμού (ΕΟΚ) αριθ. 2067/92 (καλούμενες στο εξής "ενέργειες προώθησης").

2. Για τους σκοπούς του παρόντος κανονισμού, νοούνται ως:

α) ενέργειες προώθησης: οι ενέργειες οι οποίες έχουν ως αντικείμενο, κυρίως, μέτρα διαφημίσεως και δημόσιες σχέσεις που αποσκοπούν στην προώθηση της κατανάλωσης βοείου κρέατος ποιότητας, συμπεριλαμβανομένης της οργανώσεως και της συμμετοχής σε εκθέσεις και σε άλλες εμπορικές εκδηλώσεις, με την παράλληλη, ενδεχομένως, παροχή συμβουλών marketing στους διάφορους επιχειρηματίες-

β) επαγγελματικές και διεπαγγελματικές οργανώσεις: οι ενώσεις που απαρτίζονται από επιχειρηματίες ενός ή περισσότερων κλάδων του τομέα.

Άρθρο 2

1. Οι συχρηματοδοτούμενες ενέργειες προώθησης μπορούν να υλοποιηθούν εντός περιόδου τουλάχιστον ενός έτους ή δύο ετών κατ' ανώτατο όριο, η οποία υπολογίζεται από την ημερομηνία κατά την οποία τίθεται σε ισχύ η αντίστοιχη σύμβαση.

2. Δεν είναι επιλέξιμες για χρηματοδοτική συνδρομή οι δαπάνες που αφορούν την εφαρμογή του πρωτοκόλλου ελέγχου που αναφέρεται στο άρθρο 4 παράγραφος 2 στοιχείο β), καθώς και οι δαπάνες που συνδέονται με τις μελέτες που είναι αναγκαίες για την προετοιμασία των ενεργειών προώθησης και αυτές που αφορούν την ενδεχόμενη δημιουργία ενός γραφικού συμβόλου (λογότυπου).

Άρθρο 3

Η χρηματοδοτική συνδρομή της Κοινότητας εξαρτάται από τους ακόλουθους όρους:

1. τα κρέατα που αποτελούν αντικείμενο ενέργειας προώθησης πρέπει να ανταποκρίνονται στις απαιτήσεις που καθορίζονται στον παρόντα κανονισμό-

2. η παραγωγή, η διακίνηση και η εμπορία των εν λόγω κρεάτων υπόκεινται τουλάχιστον στις απαιτήσεις ποιότητας και ελέγχου που προβλέπονται στο παράρτημα Ι, για το σύνολο ή για τμήμα του τομέα-

3. ο εντοπισμός της προέλευσης των προωθούμενων στον καταναλωτή κρεάτων στα διάφορα τμήματα του τομέα που καλύπτονται από την ενέργεια πρέπει να διασφαλίζεται από κατάλληλα μέτρα.

Άρθρο 4

1. Η αίτηση συμμετοχής υποβάλλεται στον αρμόδιο οργανισμό του κράτους μέλους στο οποίο έχει την έδρα της η οργάνωση κάθε χρόνο το αργότερο στις 15 Μαρτίου. Εντούτοις, για το έτος 1993, οι αιτήσεις δύνανται να υποβληθούν από την έναρξη ισχύος του παρόντος κανονισμού και έως τις 31 Αυγούστου 1993.

2. Οι αιτήσεις περιλαμβάνουν, εκτός από το προτεινόμενο πρόγραμμα προώθησης, τα ακόλουθα έγγραφα:

α) συγγραφή υποχρεώσεων, την οποία έχουν υπογράψει τα μέλη της οργάνωσης που υποβάλλει την αίτηση. Η συγγραφή υποχρεώσεων προβλέπει:

- στην περίπτωση που αναφέρεται στο άρθρο 1 παράγραφος 1 του κανονισμού (ΕΟΚ) αριθ. 2067/92, υποχρεώσεις τουλάχιστον ισοδύναμες προς αυτές που προβλέπονται στο παράρτημα Ι του παρόντος κανονισμού για ένα τμήμα του τομέα,

- στην περίπτωση που αναφέρεται στο άρθρο 1 παράγραφος 2 του κανονισμού (ΕΟΚ) αριθ. 2067/92, υποχρεώσεις τουλάχιστον όμοιες προς αυτές που προβλέπονται στο παράρτημα Ι του παρόντος κανονισμού για το σύνολο του τομέα. Στην περίπτωση αυτή, πρόκειται για συγγραφή υποχρεώσεων πλήρους ελέγχου-

β) πρωτόκολλο ελέγχου της εφαρμογής της συγγραφής υποχρεώσεων που πραγματοποιείται από οργανισμό ανεξάρτητο της οργάνωσης που υποβάλλει την αίτηση ή από έναν οργανισμό ο οποίος αναγνωρίζεται από το κράτος μέλος ως αρμόδιος για τον έλεγχο-

γ) τις μελέτες στις οποίες βασίζεται η προτεινόμενη ενέργεια-

δ) την ανάληψη υποχρεώσεως εκ μέρους των μελών της αιτούσας οργάνωσης να υποβάλλονται στον έλεγχο που αναφέρεται στο στοιχείο β)-

ε) τον εσωτερικό κανονισμό της αιτούσας οργάνωσης, ο οποίος καθορίζει, κυρίως, τις λεπτομέρειες χορήγησης και απόσυρσης του πλεονεκτήματος της ενέργειας προώθησης, συμπεριλαμβανομένου του δικαιώματος χρήσεως του συλλογικού λογότυπου της αιτούσας οργάνωσης. Σε περίπτωση μη τήρησης της συγγραφής υποχρεώσεων, η εν λόγω απόσυρση, για την υποστήριξη της ενέργειας, αφορά ολόκληρη την περίοδο της χρηματοδοτικής συμμετοχής-

στ) τον κανονισμό υπηρεσιακής κατάστασης της αιτούσας οργάνωσης.

3. Η αίτηση ισχύει μόνο εφόσον συνοδεύεται από έγγραφη ανάληψη υποχρεώσεως:

α) για την τήρηση των διατάξεων της τυποποιημένης σύμβασης που έχει συνταχθεί από τις υπηρεσίες της Επιτροπής και έχει τεθεί στην διάθεση του αρμόδιου οργανισμού-

β) για την πραγματοποίηση, κατόπιν αιτήσεως της Επιτροπής, με ίδια έξοδα, μιας μελέτης αξιολόγησης των πραγματοποιηθεισών ενεργειών-

γ) για μη υποβολή αιτήσεων για άλλες κοινοτικές ή εθνικές ενισχύσεις που αφορούν τις χρηματοδοτούμενες βάσεις του παρόντος κανονισμού.

4. Κάθε επαγγελματική ή διεπαγγελματική οργάνωση που ζητά χρηματοδοτική συμμετοχή πρέπει:

- να έχει την έδρα της σε κράτος μέλος της Κοινότητας και

- να έχει την ικανότητα δικαίου, καθώς και την αναγκαία πρακτική για την εκτέλεση της προβλεπόμενης ενέργειας προώθησης.

5. Οι οργανώσεις που έχουν υποβάλλει αίτηση παρέχουν ανά πάσα στιγμή, κατόπιν αιτήσεως των αρμόδιων οργανισμών ή/και της Επιτροπής, την απόδειξη της ακρίβειας των ενδείξεων που χρησιμοποιούνται όσον αφορά τα χαρακτηριστικά του προϊόντος, καθώς και τους όρους λήψεως αυτού.

Άρθρο 5

1. Ο αρμόδιος οργανισμός καταρτίζει έναν κατάλογο όλων των αιτήσεων χρηματοδοτικής συνδρομής που έλαβε και τον διαβιβάζει στην Επιτροπή με αιτιολογημένη γνώμη για καθεμία από αυτές πριν από τις 15 Απριλίου. Ωστόσο, για το έτος 1993, διαβιβάζει κάθε αίτηση με την αιτιολογημένη γνώμη εντός των 15 ημερών μετά την παραλαβή της.

2. Μετά την εξέταση από την Επιτροπή Διαχείρισης Βοείου Κρέατος σύμφωνα με το άρθρο 28 του κανονισμού (ΕΟΚ) αριθ. 805/68 του Συμβουλίου (2), η Επιτροπή αποφασίζει το ταχύτερο δυνατόν για τις αιτήσεις που ελήφθησαν υπόψη.

Προτιμούνται οι αιτήσεις που υποβάλλονται από ορισμένες οργανώσεις οι οποίες ευρίσκονται σε πολλά κράτη μέλη που εφαρμόζουν πλήρη έλεγχο κατά την έννοια του άρθρου 4 παράγραφος 2 στοιχείο α) δεύτερη περίπτωση του παρόντος κανονισμού, που έχουν προβεί προηγουμένως σε συντονισμό των ενεργειών τους και χρησιμοποιούν συλλογικό λογότυπο.

Άρθρο 6

1. Κάθε αιτών οργανισμός ενημερώνεται το συντομότερο δυνατό από τον αρμόδιο οργανισμό για τη συνέχεια που δόθηκε στην αίτησή του.

2. Οι αρμόδιοι οργανισμοί συνάπτουν με τους αιτούντες που επιλέγησαν, εντός ενός μηνός από της κοινοποιήσεως της αποφάσεως, στο κράτος μέλος, τις συμβάσεις που αφορούν τις ενέργειες που έγιναν δεκτές.

Οι οργανισμοί χρησιμοποιούν γι' αυτό το σκοπό την τυποποιημένη σύμβαση που αναφέρεται στο άρθρο 4 παράγραφος 3 στοιχείο α).

3. Η σύμβαση παράγει αποτελέσματα μόνο μετά τη σύσταση εγγύησης υπέρ του αρμόδιου οργανισμού, η οποία ισούται με το 15 % του ανώτατου ποσού της χρηματοδοτικής συνδρομής της Κοινότητας και αποσκοπεί στη διασφάλιση της ορθής εκτέλεσης της σύμβασης-

Εφόσον η εγγύηση δεν συσταθεί εντός των δύο εβδομάδων που ακολουθούν την σύναψη της σύμβασης, η τελευταία αυτή καθίσταται άνευ αντικειμένου και δεν δύναται να παράγει πλέον έννομα αποτελέσματα.

Η εγγύηση συστήνεται σύμφωνα με τους όρους του κανονισμού (ΕΟΚ) αριθ. 2220/85 της Επιτροπής (3).

Οι κύριες απαιτήσεις κατά την έννοια του άρθρου 20 του εν λόγω κανονισμού είναι:

α) η ακριβόχρονη εκτέλεση των ενεργειών που έχουν επιλεγεί σύμφωνα με το προτεινόμενο πρόγραμμα προώθησης-

β) η υλοποίηση του πρωτοκόλλου ελέγχου που αναφέρεται στο άρθρο 4 παράγραφος 2 στοιχείο β) του παρόντος κανονισμού-

γ) ενδεχομένως, η επιβολή κυρώσεων που προβλέπονται στον εσωτερικό κανονισμό, σε περίπτωση μη τήρησης της συγγραφής υποχρεώσεων, και ιδίως η απόσυρση του πλεονεκτήματος της ενέργειας προώθησης.

Η εγγύηση αποδεσμεύεται κατά την εξόφληση του υπολοίπου σύμφωνα με το άρθρο 7.

4. Σε περίπτωση μη τήρησης μιας από τις κύριες απαιτήσεις που αναφέρονται στην παράγραφο 3 ή σε περίπτωση επαναλαμβανόμενης μη τήρησης άλλων υποχρεώσεων, η σύμβαση μπορεί να καταγγελθεί.

Άρθρο 7

1. Από την ημερομηνία που παράγει αποτελέσματα η σύμβαση, ο ενδιαφερόμενος μπορεί να υποβάλει αίτηση για προκαταβολή.

Η προκαταβολή μπορεί να καλύπτει το 30 % της μέγιστης χρηματοδοτικής συμμετοχής.

Η καταβολή της προκαταβολής υπόκειται στη σύσταση, υπέρ του αρμοδίου οργανισμού, μιας εγγύησης ενός ισοδύναμου ποσού προς 110 % της εν λόγω προκαταβολής, η οποία συστήνεται με τους όρους του κανονισμού (ΕΟΚ) αριθ. 2220/85.

Οι κύριες απαιτήσεις κατά την έννοια του εν λόγω κανονισμού είναι αυτές που αναφέρονται στο άρθρο 6 παράγραφος 3 του παρόντος κανονισμού.

2. Οι πληρωμές πραγματοποιούνται βάσει τριμηνιαίων τιμολογίων, συνοδευόμενων από τα κατάλληλα δικαιολογητικά έγγραφα και από προσωρινή έκθεση εκτέλεσης του προγράμματος.

3. Η αίτηση για το υπόλοιπο υποβάλλεται το αργότερο πριν το τέλος του τέταρτου μήνα που ακολουθεί την ημερομηνία ολοκλήρωσης των ενεργειών οι οποίες προβλέπονται στη σύμβαση. Η αίτηση αυτή συνοδεύεται:

- από τα κατάλληλα δικαιολογητικά έγγραφα,

- από μία συνοπτική κατάσταση των όσων έχουν πραγματοποιηθεί,

- από μία έκθεση εκτίμησης των αποτελεσμάτων, που μπορούν να διαπιστωθούν κατά την ημερομηνία της έκθεσης, καθώς και του τρόπου με τον οποίο θα μπορούσαν να χρησιμοποιηθούν.

Εκτός περιπτώσεως ανωτέρας βίας, η καθυστερημένη υποβολή της αίτησης όσον αφορά το υπόλοιπο, που συνοδεύεται από τα κατάλληλα έγγραφα, συνεπάγεται μείωση του υπολοίπου κατά 3 % ανά μήνα καθυστέρησης.

4. Η καταβολή του υπολοίπου υπόκειται στην επαλήθευση των εγγράφων που αναφέρονται στην παράγραφο 3.

Σε περίπτωση μη τήρησης μιας των κύριων απαιτήσεων που αναφέρονται στο άρθρο 6 παράγραφος 3, δεν καταβάλλεται κανένα ποσό, εκτός από περίπτωση ανωτέρας βίας.

Σε περίπτωση μη τήρησης άλλων απαιτήσεων, το υπόλοιπο μειώνεται ανάλογα με το μέγεθος της διαπιστωθείσας παρατυπίας.

5. Η εγγύηση που αναφέρεται στην παράγραφο 1 αποδεσμεύεται εφόσον το υπόλοιπο καταβλήθηκε σύμφωνα με την παράγραφο 4.

Ωστόσο:

α) εάν το ποσό της προκαταβολής υπερβαίνει το τελικό ποσό της χρηματοδοτικής συμμετοχής, η εγγύηση καταπίπτει κατά το ποσό που καταβλήθηκε επιπλέον-

β) σε περίπτωση μη τήρησης της προθεσμίας για την υποβολή της αίτησης όσον αφορά το υπόλοιπο, η εγγύηση καταπίπτει ανάλογα με τη μείωση του υπολοίπου που προβλέπεται στην παράγραφο 3.

6. Ο αρμόδιος οργανισμός πραγματοποιεί τις καταβολές που προβλέπονται στο παρόν άρθρο εντός προθεσμίας τριών μηνών, που υπολογίζεται από την παραλαβή της αίτησης. Ωστόσο, μπορεί να αναβάλει τις καταβολές που αναφέρονται στις παραγράφους 2 και 4 σε περίπτωση που υπάρχει ανάγκη να πραγματοποιηθούν συμπληρωματικές επαληθεύσεις.

7. Ο αρμόδιος οργανισμός διαβιβάζει, αμελλητί, στην Επιτροπή τις εκθέσεις εκτιμήσεως που αναφέρονται στην παράγραφο 3.

8. Η εφαρμοζομένη γεωργική ισοτιμία διέπεται από τις διατάξεις του κανονισμού (ΕΟΚ) αριθ. 1068/93 (4). Εντούτοις, κατά παρέκκλιση από το άρθρο 12 παράγραφος 1 του εν λόγω κανονισμού, κατά το έτος 1993, ως γενεσιουργό αίτιο θεωρείται η ημέρα ενάρξεως ισχύος του παρόντος κανονισμού.

Άρθρο 8

1. Οι αρμόδιοι οργανισμοί θεσπίζουν τα αναγκαία μέτρα με σκοπό τον έλεγχο:

- της ακρίβειας των πληροφοριών και των δικαιολογητικών εγγράφων που παρασχέθηκαν,

- της τήρησης όλων των υποχρεώσεων της σύμβασης,

ιδίως με τη διενέργεια τεχνικών, διοικητικών και λογιστικών ελέγχων στο συμβαλλόμενο, στους ενδεχόμενους εταίρους των συμβαλλομένων και στους υπεργολάβους.

Οι αρμόδιοι οργανισμοί πληροφορούν εγγράφως αμέσως την Επιτροπή για κάθε παρατυπία που διαπιστώθηκε με επιφύλαξη των διατάξεων του κανονισμού (ΕΟΚ) αριθ. 595/91 του Συμβουλίου (5).

2. Για την εφαρμογή των διατάξεων της παραγράφου 1, όταν οι ενέργειες που γίνονται από το συμβαλλόμενο πραγματοποιούνται σε κράτος μέλος άλλο από εκείνο στο οποίο είναι εγκατεστημένος ο συμβαλλόμενος αρμόδιος οργανισμός, οι αρμόδιοι οργανισμοί των ενδιαφερόμενων κρατών μελών συνεργάζονται αμοιβαία.

Άρθρο 9

1. Σε περίπτωση αχρεωστήτου καταβολής, ο δικαιούχος υποχρεούται να επιτρέψει τα εν λόγω ποσά προσαυξημένα με τόκο που υπολογίζεται σε συνάρτηση της προθεσμίας που μεσολάβησε μεταξύ της πληρωμής και της επιστροφής από το δικαιούχο.

Το ύψος του επιτοκίου αυτού είναι εκείνο που εφαρμόζεται από το Ευρωπαϊκό Ταμείο Νομισματικής Συνεργασίας στις εργασίες που διεξάγονται σε Ecu, και δημοσιεύθηκε στην Επίσημη Εφημερίδα των Ευρωπαϊκών Κοινοτήτων, σειρά C, που ίσχυε κατά την ημέρα της αχρεωστήτου καταβολής, προσαυξημένο κατά τρείς ποσοστιαίες μονάδες.

2. Τα ανακτηθέντα ποσά, καθώς και οι τόκοι, καταβάλλονται στους οργανισμούς ή τις υπηρεσίες πληρωμής και αφαιρούνται απ' αυτά οι χρηματοδοτούμενες δαπάνες από το Ευρωπαϊκό Γεωργικό Ταμείο Προσανατολισμού και Εγγυήσεων, κατ' αναλογία με την κοινοτική χρηματοδοτική συμμετοχή.

Άρθρο 10

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Μαΐου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 215 της 30. 7. 1992, σ. 57.

(2) ΕΕ αριθ. L 148 της 28. 6. 1968, σ. 24.

(3) ΕΕ αριθ. L 205 της 3. 8. 1985, σ. 5.

(4) ΕΕ αριθ. L 108 της 1. 5. 1993, σ. 106.

(5) ΕΕ αριθ. L 67 της 14. 3. 1991, σ. 11.

ΠΑΡΑΡΤΗΜΑ I

ΕΛΑΧΙΣΤΕΣ ΑΠΑΙΤΗΣΕΙΣ ΣΧΕΤΙΚΑ ΜΕ ΤΗΝ ΠΑΡΑΓΩΓΗ, ΤΗΝ ΠΟΙΟΤΗΤΑ ΚΑΙ ΤΟΝ ΕΛΕΓΧΟ Εκτροφή Προέλευση

Φυλές άλλες από εκείνες που προβλέπονται στο παράρτημα ΙΙ του κανονισμού (ΕΟΚ) αριθ. 3886/92 της Επιτροπής (1) και τις πρώτες διασταυρώσεις με μία από τις φυλές αυτές.

Υγειονομική παρακολούθηση

- Διαδικασία καταγραφής των υγειονομικών επεξεργασιών,

- πρόσθετοι έλεγχοι σε επίπεδο εκτροφής σε περίπτωση μη χορηγήσεως προϊόντων που δεν επιτρέπονται- σε περίπτωση μη τηρήσεως, οριστικός αποκλεισμός του παραγωγού του οργανισμού από το πλεονέκτημα της ενέργειας προώθησης.

Κατάλοιπα

Πρόσθετοι έλεγχοι σχετικά με απαγορευμένες ουσίες σε ζώντα ζώα και σφάγια, καθώς και στις τροφές.

Συνθήκες διαβίωσης

Εφαρμογή των εθνικών και διεθνών προδιαγραφών.

Αναγνώριση

Σύστημα μεμονωμένης αναγνώρισης των ζώων.

Μεταφορά και κατάσταση πριν από τη σφαγή Εφαρμογή των ευρωπαϊκών προδιαγραφών και μέτρα για εξάλειψη του στρες

Σφαγή Προϊόν

Νωπό κρέας.

Είδη σφαγίων

- Νεαρά βοοειδή [κατηγορία Α κατά την έννοια του κανονισμού (ΕΟΚ) αριθ. 1208/81 του Συμβουλίου (2)],

- βοοειδή [κατηγορία C κατά την έννοια του κανονισμού (ΕΟΚ) αριθ. 1208/81],

- θηλυκά ζώα κάτω των 48 μηνών.

Ταξινόμηση

Διάπλαση: S.E.U.R.

Πάχυνση: - νεαρά βοοειδή: 2 και 3,

- θηλυκά και ευνουχισμένα: 2, 3.

Υγιεινή

Εφαρμογή των προδιαγραφών ΕΟΚ.

Ph+

Κατώτερο από 6.

Εμπορία Προθεσμία για εμπορία

Τουλάχιστον επτά ημέρες μετά τη σφαγή για τη διάθεση σε πώληση στον καταναλωτή.

Χονδρικό και λιανικό εμπόριο

Παρακολούθηση και έλεγχος για να διαπιστωθεί εάν το κρέας εξακολουθεί να είναι της ίδιας ποιότητας μετά από ακατάλληλη διακίνηση και αποθήκευση- η οργάνωση δύναται να προβλέψει ειδικούς κανόνες που πρέπει να τηρηθούν.

Εντοπισμός της προέλευσης Μέσω του συστήματος μεμονωμένης αναγνώρισης των ζώων επί των σφαγίων έως το σημείο λιανικής πώλησης και από το σημείο πώλησης έως το ζώο.

(1) ΕΕ αριθ. L 391 της 31. 12. 1992, σ. 20.

(2) ΕΕ αριθ. L 123 της 7. 5. 1981, σ. 3.

ΠΑΡΑΡΤΗΜΑ ΙΙ

Σύμφωνα με το άρθρο 4 παράγραφος 1, γνωστοποιείται στους ενδιαφερομένους ότι οι προτάσεις πρέπει να απευθύνονται, εντός των οριζομένων προθεσμιών, στις ακόλουθες αρμόδιες αρχές, σύμφωνα με τις κατωτέρω συμπληρωματικές λεπτομέρειες σε ένα πρωτότυπο και πέντε αντίγραφα με συστημένη επιστολή ή με κομιστή έναντι αποδείξεως παραλαβής:

/* ΠΙΝΑΚΕΣ: δείτε Ε.Ε. */